
Δελτίο Τύπου
07 Ιουνίου 2012
Συμφωνία Συνεργασίας με τίτλο «ΣΥΝΕΡΓΑΣΙΑ ΓΙΑ ΤΗΝ ΤΟΠΙΚΗ ΑΝΑΠΤΥΞΗ»  μεταξύ του Ταμείου Παρακαταθηκών και Δανείων και της Ανώνυμης Αναπτυξιακής Εταιρείας Ο.Τ.Α. με την επωνυμία «Πληροφόρηση Επιμόρφωση Τοπική Ανάπτυξη» «Π.Ε.Τ.Α. Α.Ε.»

Το Ταμείο Παρακαταθηκών και Δανείων (Τ.Π. & Δ.) και η Π.Ε.Τ.Α. Α.Ε. ανακοινώνουν την υπογραφή συμφωνίας συνεργασίας με τίτλο «ΣΥΝΕΡΓΑΣΙΑ ΓΙΑ ΤΗΝ ΤΟΠΙΚΗ ΑΝΑΠΤΥΞΗ», με σκοπό την προώθηση και υποστήριξη Αναπτυξιακών Επενδυτικών Σχεδίων των Ο.Τ.Α.
Οι ανωτέρω φορείς αναγνωρίζοντας τη διαπιστωμένη ανάγκη της Τοπικής Αυτοδιοίκησης για την υποστήριξη επενδυτικών σχεδίων που στοχεύουν στην τοπική και περιφερειακή ανάπτυξη, προτίθενται να συντονίσουν τις προσπάθειες τους, με κύριο σκοπό την άμεση ενίσχυση της οικονομικής δραστηριότητας και τη βελτίωση της ποιότητας ζωής στις πόλεις και στην ύπαιθρο. 
Πιο συγκεκριμένα, το πλαίσιο συνεργασίας συνίσταται στις ακόλουθες δράσεις: 

α) Στην αναζήτηση, αξιολόγηση και ομαδοποίηση αναπτυξιακών έργων των Ο.Τ.Α. α’ και β΄ βαθμού (Δήμων και Περιφερειών), τα οποία χρήζουν χρηματοδότησης.
β) Στην ωρίμανση των επενδυτικών σχεδίων, σε συνεργασία με τους φορείς της Τοπικής Αυτοδιοίκησης.  

γ) Στην οργάνωση και λειτουργία HELPDESK - ΕΠΕΝΔΥΣΕΩΝ και web εφαρμογής για την υποστήριξη των Ο.Τ.Α. και των ιδιωτών, που ενδιαφέρονται να επενδύσουν στην Τοπική Αυτοδιοίκηση.
δ) 
Στην εξασφάλιση της χρηματοδότησης των αναπτυξιακών έργων της Τοπικής Αυτοδιοίκησης είτε μέσω δανειοδότησης απ’ ευθείας των Ο.Τ.Α. από το Τ.Π.& Δ, είτε με την εξεύρεση ιδιωτικών κεφαλαίων που θα επενδύονται στα έργα της Τ.Α.
Ο κ. Αλέξανδρος Αντωνόπουλος, Πρόεδρος του Διοικητικού Συμβουλίου του Ταμείου Παρακαταθηκών και Δανείων, δήλωσε σχετικά: 
Η πρωτόγνωρη οικονομική κρίση που αντιμετωπίζει η χώρα μας, έχει καταστήσει επιτακτική την ανάγκη για την ανάληψη αναπτυξιακών πρωτοβουλιών από την Τοπική Αυτοδιοίκηση. Το Ταμείο Παρακαταθηκών και Δανείων σε άμεση συνεργασία την Π.Ε.Τ.Α αλλά και την Κ.Ε.Δ.Ε δημιουργεί ένα νέο πλαίσιο αναγνώρισης, ωρίμανσης και εξεύρεσης χρηματοδότησης έργων στην Τ.Α με ή χωρίς τη σύμπραξη του ιδιωτικού τομέα, το οποίο προσδοκά να επιταχύνει τις σχετικές διαδικασίες αλλά και να παράσχει τη σχετική τεχνογνωσία στα στελέχη της Τ.Α. Πιστεύουμε ότι η σύμπραξη αυτή, θέτει νέες ισχυρές βάσεις για την ανάδειξη του ρόλου της Τ.Α σε έναν από τους σημαντικούς συντελεστές αειφόρου οικονομικής ανάπτυξης στα επόμενα έτη.      
«Η Τοπική Αυτοδιοίκηση α και β βαθμού στην προσπάθειά της για ανάληψη αναπτυξιακών δράσεων αντιμετωπίζει δυσεπίλυτα προβλήματα στην εξασφάλιση των αναγκαίων επενδυτικών κεφαλαίων. Η αδυναμία εξεύρεσης των κεφαλαίων σε συνδυασμό με την έλλειψη των απαραίτητων πόρων (ανθρώπινων και οικονομικών) για την ωρίμανση των επενδυτικών της σχεδίων, οδηγούν την Τοπική Αυτοδιοίκηση σε αποτυχίες υλοποίησης ή και σε αναβολή στην προώθηση επενδυτικών αναπτυξιακών προγραμμάτων και σχεδίων. Αυτές τις αδυναμίες επιδιώκει να καλύψει αυτή η συνεργασία. και το πρόγραμμα «ΣΥΝΕΡΓΑΣΙΑ ΓΙΑ ΤΗΝ ΤΟΠΙΚΗ ΑΝΑΠΤΥΞΗ» Η εταιρεία μας θα συμβάλει με όλες της τις δυνάμεις στην επιτυχία του.», σημειώνει ο Δ/νων Σύμβουλός της Π.Ε.Τ.Α. Α.Ε. κ. Στάθης Ραγκούσης, 
Πληροφορίες για το Τ.Π. & Δανείων

Το Τ.Π. & Δανείων αποτελεί αυτόνομο ειδικό χρηματοπιστωτικό οργανισμό (Ν.Π.Δ.Δ.) στην εξυπηρέτηση του Δημοσίου και Κοινωνικού συμφέροντος καθώς και στην προώθηση της περιφερειακής ανάπτυξης. Λειτουργεί -από το 1919- υπό την εποπτεία του Υπουργείου Οικονομικών και όλα αυτά τα έτη, έχει να επιδείξει μία πολύπλευρη συμβολή στα αναπτυξιακά έργα στη χώρα μας σε υποδομές (δρόμοι, λιμάνια, πλατείες, ύδρευση, αποχέτευση κ.α.) καθώς και στην απόκτηση και βελτίωση της πρώτης κατοικίας για δημοσίους υπαλλήλους.
Πληροφορίες για την Π.Ε.Τ.Α. Α.Ε.Η Π.Ε.Τ.Α. Α.Ε., που ιδρύθηκε το 1990, είναι Αναπτυξιακή Επιχείρηση της τοπικής αυτοδιοίκησης με μετόχους φορείς της αυτοδιοίκησης (ΚΕΔΕ, ΠΕΔΑ κλπ) και  έχει οργανώσει τη λειτουργία και τις δραστηριότητες της με βάση τα κυριότερα θεματικά πεδία τα οποία απασχολούν τους φορείς της Τοπικής Αυτοδιοίκησης, στους οποίους κατά προτεραιότητα προσφέρει τις υπηρεσίες της σε τομείς όπως :

· Περιφερειακή Ανάπτυξη και Αναπτυξιακός Προγραμματισμός

· Επιστημονική Υποστήριξη στην υλοποίηση, για την 4η Προγραμματική Περίοδο 2007-2013, των συγχρηματοδοτούμενων προγραμμάτων (περιεχόμενο, διαχείριση, επάρκεια δικαιούχων).

· Ανάπτυξη Ανθρωπίνου Δυναμικού και Απασχόληση.

· Τοπική Ανάπτυξη και Επιχειρηματικότητα 

